Actualitat Parc Taulí

II Jornada d’Atenció Primària-Atenció Hospitalària Vallès Occidental Est (VOCE)
2025-12-02 08:30 - 14:00 (Europe/Madrid) | Auditori, Parc del Taulí, 1, Sabadell, Barcelona, 08208, Espanya
El Parc Taulí, juntament amb el Servei d’Atenció Primària Vallès Occidental (ICS), organitza la II Jornada Atenció Primària – Atenció Hospitalària VOCE.
Enguany, hi participarà el director d’Estratègia de l’APIC del Departament de Salut, Rafa Ruiz, qui explicarà el desplegament del programa de coordinació entre els diferents àmbits.
A més, els assistents podran seguir la taula rodona on les dues direccions assistencials del Consorci Corporació Sanitària Parc Taulí i del servei APiC del VOCE exposaran la seva visió sobre la gestió clínica. També es farà un seguiment als diferents projectes que es van iniciar la sessió passada.
Aquest any, la sessió magistral serà a càrrec de la directora d’Estratègia Digital de l’Hospital Sant Joan de Déu, Yolima Cossio.
La cloenda i entrega de la Beca I3PT-Jordi Gol i Gurina al millor projecte de coordinació entre AP i AE la farà el director del sector sanitari Vallès Occidental Est i Oest, Ricard Armengol.

Curs d'ecografia clínica en la pràctica infermera: col·locació de catèter venós d'inserció perifèrica i exploració urinària
2025-12-04 08:00 - 17:00 | Auditori, Parc del Taulí, 1, Sabadell, Barcelona, 08208, Espanya
La col·locació de catèters venosos centrals d’inserció perifèrica i l’exploració de la bufeta per detecció de globus vesical són procediments que formen part de la pràctica clínica diària de les infermeres. Per portar-los a terme amb èxit es requereix formació i competència específica fonamentades en l’evidència científica.
Amb tot, aquest curs presentarà els principis fonamentals de l’ecogràfica i diferents tipus de catèters, entre d’altres.
El curs està estructurat en un bloc teòric i un altre pràctic, sent un curs participatiu i interactiu.

Bloc teòric: es realitza amb el suport d’aplicacions multimèdia (imatges, animacions, vídeos demostratius, etc.) i amb la presentació de casos clínics.
Bloc pràctic: es realitza amb grups reduïts. Aules dotades amb material específic per a la pràctica de la tècnica de punció de la vena basílica i/o cefàlica en el procediment guiat per ecografia, així dom per l’exploració ecogràfica de la bufeta.

El material didàctic es facilitarà dies abans de l’inici de les classes presencials.
Es realitzen dues edicions del curs: la primera, el 4 de desembre, i la segona, l’11 de desembre.

Activitats solidàries en el marc de La Marató de 3Cat
2025-12-12 08:30 - 15:00 | CAP Can Rull, Av. de Lluís Companys, s/n, 08206 Sabadell, Barcelona, Sabadell, Barcelona, 08208, Espanya
La 34a edició de La Marató de 3Cat es dedicarà a la divulgació i l’impuls de la recerca en càncer, una de les principals causes de mort a Catalunya i a tot el món.
En el marc d’aquest fet, des d’Atenció Primària del Parc Taulí han preparat activitats per conscienciara la població sobre el càncer.
Divendres, 12 de desembre

8:30 h – 10 h: Caminada popular
9:30 h – 14:30 h: Paradeta solidària amb productes handmade i venda de llibres
10 h – 10:30 h: Refrigeri solidari
10:30 – 11:30 h: Taller d’educació sanitària: detecció precoç del càncer

Les activitats es faran a la sala d’actes del CAP Can Rull.

Cuida el teu somriure
2025-12-17 18:30 | Biblioteca de Ponent (Sabadell), Plaça Ovidi Montllor, 5, Sabadell, 08206, Espanya
Aquesta sessió està en el marc de les xerrades “Salut en Acció”, promoguda pels professionals de l’atenció primària del CAP Can Rull i Can Llong del Parc Taulí, on ofereixen un programa d’activitats comunitàries mensuals obertes a la ciutadania per tractar diferents temes relacionats amb la salut.
Les sessions es fan a l’auditori de la Biblioteca de Ponent de Sabadell.

Acte de lliurament de les Beques Taulí de Recerca i Innovació 2025
2025-12-18 13:00 - 14:30 | Auditori, Parc del Taulí, 1, Sabadell, Barcelona, 08208, Espanya
Aquest any, la ponència magistral “Teragnosi: de la imatge molecular a la teràpia dirigida. L’evolució d’una especialitat” ens portarà les reflexions del Dr. Carles Artigas, especialista en medicina nuclear i investigador al Jules Bordet Institute de Brussel·les, centre de referència en oncologia.

Format a Barcelona i establert a Brussel·les des de fa set anys, Artigas ha introduït tècniques innovadores com la PET amb Gal·li-PSMA i centra la seva recerca en la imatge molecular i la teragnosi aplicada al càncer de pròstata, treballant per avançar cap a diagnòstics més precisos i tractaments personalitzats.

La ponència inaugurarà un nou acte de lliurament de les Beques Taulí de Recerca i Innovació, que des de fa 27 edicions pretenen fomentar la recerca i la innovació entre els i les professionals que desenvolupen tasques d’investigació i innovació a l’I3PT.
A través d’aquests ajuts econòmics, es vol donar suport a projectes de recerca i innovació, com el desenvolupament de proves de concepte, l’inici d’activitats englobades en projectes de recerca de més envergadura, o per cobrir despeses que complementin projectes competitius.
En l’acte també es farà entrega de les Beques Intensifica’t al Taulí, el Premi Publicació Científica I3PT, el Premi Tesi Doctoral I3PT i els Ajuts d’incentivació a la recerca per a estudiants de Medicina.

Demo Day de la 6a edició del programa BRING_IT
2025-12-19 10:00 - 13:30 | Auditori, Parc del Taulí, 1, Sabadell, Barcelona, 08208, Espanya
Us convidem a l’acte de cloenda de BRING_IT, el programa d’incubació de l’Institut d’Investigació i Innovació Parc Taulí (I3PT) que impulsa projectes innovadors liderats per personal sanitari i investigador del Parc Taulí.
En aquesta edició, són 8 els projectes finalistes que presentaran al públic solucions per a necessitats clíniques no cobertes després de mesos de preparació, formació i maduració.
L’acte tindrà lloc el proper divendres 19 de desembre, de 10:00 a 13:00 h, a l’Auditori del Parc Taulí. T’hi esperem!
Programa del Demo Day:

Benvinguda – 10:00 h
Taula rodona – El camí de la innovació sanitària – 10:15 h
Presentació dels equips finalistes – 11:00 h
Presentació d’un cas d’èxit – 12:30 h
Entrega de premis – 12:45 h
Networking i pica-pica – 13:00 h
